Verdens længste roterende grill blev lørdag indviet i Dokkedal. Hele 40 meter og 30 centimeter er den noget særprægede grill.

- Vi har fået at vide, at det er rekord, og grillen bliver optaget i Guinness Rekordbog, fortæller en glad Asbjørn Berg Jensen, som sammen med andre fra den gamle remis i Dokkedal gennem lang tid har arbejdet med den usædvanlige grill. Meningen var, at man ville bage kartofler på grillen over åben ild. Og det lykkedes. De frivillige har bøjet 400 gafler, så der kan sidde kartofler der på, og gaflerne er sat fast på de mange meter lange jernrør, som så drejer rundt ved hjælp af en motor. Alt sammen over glødende kul - og med det til formål at bage Vildmose-kartofler på en utraditionel måde. - Den er lidt Storm P-agtigt, men den virker, og vi er stolte af den, siger Asbjørn Berg Jensen. Grillen blev lørdag indviet i forbindelse med, at der for anden gang blev holdt Sild, Salt og Kartoffelfestival ved Stejlgabet i Dokkedal.